
Informatīvais ziņojums
par Eiropas Savienības tieslietu un iekšlietu ministru 
2025.gada 22.-23.jūlija neformālajā sanāksmē iekļautajiem iekšlietu jomas jautājumiem

2025.gada 22.-23.jūlijā Kopenhāgenā, Dānijā, notiks Eiropas Savienības (turpmāk – ES) tieslietu un iekšlietu ministru neformālā sanāksme (turpmāk – neformālā sanāksme). Sanāksmes darba kārtībā diskusijām ir iekļauti šādi jautājumi:

· Eiropas Gatavības stratēģija 

Ņemot vērā pastāvošos izaicinājums un balstoties uz Sauli Nīnistes (Sauli Niinistö) ziņojumā "Drošāk kopā – Eiropas civilās un militārās sagatavotības un gatavības stiprināšana” konstatēto, 2025. gada 26. martā Eiropas Komisija (turpmāk – EK) nāca klajā ar Kopīgo paziņojumu Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai par Eiropas gatavības savienības stratēģiju (turpmāk – Stratēģija).[footnoteRef:1] [1:  JOIN(2025) 130final] 


Stratēģijas galvenais mērķis ir izveidot drošu un noturīgu ES, kas spēj paredzēt un pārvaldīt riskus un draudus, un nodrošināt iedzīvotājiem aizsardzību, saglabājot sabiedrībai būtiskas funkcijas. Stratēģijā ievērota visu apdraudējumu, visas pārvaldības un visas sabiedrības pieeja, kas kopīga mērķa sasniegšanai apvieno iedzīvotājus, vietējās kopienas un pilsonisko sabiedrību, uzņēmumus un sociālos partnerus, kā arī zinātniskās un akadēmiskās kopienas.
Saskaņā ar 2025.gada 26.jūnija Eiropadomes secinājumu[footnoteRef:2] 14.punktu valdību līderi “atkārtoti apstiprina jautājuma nozīmīgumu un steidzamību un mudina dalībvalstis saskaņoti uzlabot savu noturību, sagatavotību un krīžu novēršanas un reaģēšanas spējas, izmantojot visu apdraudējumu un visas sabiedrības pieeju un ņemot vērā mainīgo risku un apdraudējumu ainu. Eiropadome aicina Padomi un Komisiju turpināt darbu pie ES politiku ieguldījuma noturībā un sagatavotībā būtiskajās jomās, tostarp kritiskās infrastruktūras noturībā, ievērojot dalībvalstu pienākumus un kompetenci. Tā atgādina dažādu krīžu veidu specifiku un to, ka šādu krīžu pārvaldībā pamatatbildība gulstas uz dalībvalstīm. Šajā sakarā Eiropadome aicina Padomi sniegt norādes Komisijai, lai tā apsvērtu uzlabojumus attiecībā uz atbalstu, ko Eiropas Savienība sniedz dalībvalstīm civilās aizsardzības jomā, kā arī citās attiecīgās politikas jomās, kurās ES atbalsts sniedz skaidru pievienoto vērtību”.  [2:  EUCO 12/25] 


Neformālajā sanāksmē ministri diskutēs par to kā uzlabot dalībvalstu civilo sagatavotību, noturību un krīžu novēršanu mainīgās apdraudējumu ainavas kontekstā. 
Latvijas nostāja par jautājumu iekļauta pozīcijā Nr.1 "Par Sauli Niinistö Ziņojumu "Drošāk kopā – Eiropas civilās un militārās sagatavotības un gatavības stiprināšana", kas apstiprināta 2025.gada 28.janvāra Ministru kabineta sēdē un  2025.gada 12.februāra Saeimas Eiropas lietu komisijas sēdē un pozīcijā Nr.1. "Par Kopīgo paziņojumu Eiropas Parlamentam, Eiropadomei, Padomei, Eiropas Ekonomikas un sociālo lietu komitejai un Reģionu komitejai par Eiropas gatavības savienības stratēģiju", kas apstiprināta 2025.gada  20.maija Ministru kabineta sēdē un 2025.gada 11.jūnija Saeimas Eiropas lietu komisijas sēdē. 

Latvijas nostāja:

Latvija atbalsta Stratēģijā iekļautos principus, paredzot, ka krīžu gatavības un reaģēšanas pamatā ir jābūt visu apdraudējumu, jo īpaši drošības risku, visas pārvaldes un visas sabiedrības pieejai.

Latvija uzsver, ka efektīvas krīžu pārvaldības pamatā, ir sabiedrības izpratnes un noturības veicināšana. Latvija pozitīvi vērtē un atbalsta Stratēģijā pausto par pilsoniskās sabiedrības, tai skaitā pilsoniskās sabiedrības organizāciju, brīvprātīgo un sociālo darbinieku apvienību, lomu ES gatavības pret dažādiem riskiem sasniegšanā, kas ir daļa no būtiskās "visas sabiedrības iekļaušanas pieejas", tā sasniedzot noturību indivīdu līmenī un nostiprinot rīcību "no apakšas uz augšu".

Latvija piekrīt, ka arvien pieaugošajai ārējā apdraudējumu situācijai ir nepieciešama pastiprināta un koordinēta civilmilitārā gatavība un sinerģija, jo īpaši mūsdienu hibrīdo apdraudējumu apstākļos ir jāpanāk, lai šo resoru spēju savienojamība un papildinātība nodrošinātu koordinētu sniegumu.

Latvija uzsver ciešākas sadarbības nepieciešamību starp Eiropas Savienību un NATO, lai efektīvi nodrošinātu reģiona stabilitāti. Stiprinot ES gatavību un noturību, kā arī plānojot stratēģiskās rezerves, būtiski ir ņemt vērā NATO noturības prasības, spēju attīstības prioritātes, kā arī institucionālos un finansiālos mehānismus.

· Efektīva atgriešanas sistēma

Atgriešanas noteikumu reforma jau vairāku gadu garumā ir ES politiska prioritāte un mērķis. To apliecina 2025.gada 26.jūnija Eiropadomes secinājumu 36.punktā paustais mudinājums pastiprināt darbu attiecībā uz “centieniem veicināt, palielināt un paātrināt atgriešanu, izmantojot visus attiecīgos ES politikas virzienus, instrumentus un rīkus”.[footnoteRef:3] [3:  EUCO 12/25] 


Savukārt nepieciešamību pēc atgriešanas sistēmas uzlabošanas apliecina zemais atgriešanas rādītājs - tikai aptuveni 20% trešo valstu valstspiederīgo, kuriem ir izdots rīkojums pamest ES teritoriju, to faktiski izdara. 

Gadu garumā ir meklēti un īstenoti dažādi risinājumi atgriešanas efektivitātes uzlabošanai – ieviesti brīdinājumi par atgriešanu Šengenas informācijas sistēmā un citu dalībvalstu izdotu atgriešanas lēmumu savstarpēja atzīšana, kā mērķis ir nepieļaut atgriešanas procedūras apstāšanos gadījumā, ja trešās valsts valstspiederīgais aizbēg uz citu dalībvalsti, iecelts Atgriešanas koordinators, apstiprināta ES brīvprātīgās atgriešanās un reintegrācijas stratēģija u.c. Centieni īstenoti arī likumdošanas jomā – neveiksmi piedzīvojis Atgriešanas direktīvas pārskatīšanas mēģinājums 2018.gadā, taču 2025.gada martā EK, ņemot vērā jau gadu garumā pastāvošos un jaunos izaicinājumus, nāca klajā ar jaunu Atgriešanas regulas priekšlikumu.[footnoteRef:4] Ņemot vērā, ka daudzi faktori, kas negatīvi ietekmē atgriešanas politikas efektivitāti, ir tieši saistīti ar nacionālo sistēmu savstarpējās mijiedarbības trūkumu,  šī priekšlikuma mērķis ir palielināt atgriešanas procesa efektivitāti: (1) ieviešot kopīgu procedūru un vienkāršotus, dalībvalstīs tieši piemērojamus noteikumus to trešo valstu valstspiederīgo, kuriem nav tiesību uzturēties ES, atgriešanai un; (2) ieviešot vienotu pieeju izaicinājumu, ar kuriem saskaras dalībvalstis, atgriežot trešo valstu valstspiederīgos, risināšanai. [4:  COM(2025) 101 final] 


Atgriešanas regulas priekšlikuma galvenie elementi ir: citas dalībvalsts izdotu atgriešanas lēmumu atzīšanas un izpildes mehānisms, ar kā palīdzību pēc 2027.gada atgriešanas lēmumu savstarpējo atzīšanu ir plānots padarīt par obligātu, trešo valstu valstspiederīgo pienākums sadarboties, pastiprināta piespiedu izraidīšanas politika un brīvprātīgās atgriešanās motivēšana, stingrāki noteikumi tādu trešo valstu valstspiederīgo atgriešanai, kuri rada drošības risku un atgriešanas centru veidošana.

Neformālajā sanāksmē ministri diskutēs par atgriešanas sistēmas tālāku efektivizēšanu.

Latvijas nostāja par jautājumu iekļauta pozīcijā Nr.1 par priekšlikumu Eiropas Parlamenta un Padomes Regulai, ar ko izveido kopēju sistēmu to trešo valstu valstspiederīgo atgriešanai, kuri Savienībā uzturas nelikumīgi, un atceļ Eiropas Parlamenta un Padomes Direktīvu 2008/115/EK, Padomes Direktīvu 2001/40/EK un Padomes Lēmumu 2004/191/EK, kas apstiprināta 2025.gada 13.maija Ministru kabineta sēdē un  2025.gada 16.maija Saeimas Eiropas lietu komisijas sēdē.

Latvijas nostāja:

Trešo valstu valstspiederīgo, kuriem nav tiesību uzturēties ES teritorijā, efektīva un ilgtspējīga atgriešana ir viena no Latvijas nemainīgām prioritātēm.

Latvija atbalsta nepieciešamību pēc jauna, mūsdienu izaicinājumiem atbilstoša tiesiskā regulējuma atgriešanas jomā.

Latvija vienmēr ir atbalstījusi pasākumus, kas veicina to personu, kurām nav likumīga pamata uzturēties ES teritorijā, atgriešanas efektivitāti. Atgriešanas politikai ir jābūt pārdomātai un ilgtspējīgai, ar skaidriem, gan dalībvalstīm, gan trešo valstu valstspiederīgajiem saprotamiem noteikumiem.

Latvijai ir svarīgi, lai šajā regulas priekšlikumā tiek iedibināts racionāls līdzsvars starp trešo valstu valstspiederīgo pienākumiem un tiesībām, vienlaicīgi nodrošinot nepieciešamo aizsardzības līmeni personām, kurām tas ir nepieciešams, un sasniedzot priekšlikuma galveno mērķi – palielināt atgriešanas procesa efektivitāti.

Latvija jau šobrīd veiksmīgi īsteno citu dalībvalstu izdotu atgriešanas lēmumu atzīšanu, līdz ar to atbalsta atgriešanas lēmumu savstarpējās atzīšanas padarīšanu par obligātu mehānismu. Vienlaikus ir jānodrošina, lai jaunizveidotais mehānisms nedublē jau esošos pasākumus. 

· Jaunu un inovatīvu risinājumu īstenošana nelikumīgās migrācijas pārvaldīšanai (ministru pusdienu jautājums)

Nelikumīgā migrācija turpina būt par vienu no ES būtiskākajiem problēmjautājumiem. Pēdējo gadu laikā ES ne tikai turpina cīnīties ar migrantu kontrabandu, kas organizētās noziedzības aprindās ir atzīta par labu peļņas gūšanas avotu, bet arī ar naidīgu ārēju valstisku un nevalstisku aktoru nepārtrauktiem centieniem, izmantojot migrantus kā savu politisko ieroci, destabilizēt situāciju ES un tās dalībvalstīs.

Ņemot vērā nelikumīgās migrācijas apmēru pieaugumu un to, ka ES un tās dalībvalstis pamatā risina nelikumīgās migrācijas sekas, nevis īsteno proaktīvu pieeju, tādējādi novēršot cilvēku došanos bīstamā, nelikumīgā ceļā uz ES, 2024.gada maijā 15 dalībvalstis, kuru skaitā bija arī Latvija, sagatavoja un nosūtīja EK priekšsēdētājai vēstuli ar aicinājumu kopīgi identificēt, izstrādāt un ierosināt jaunus, inovatīvus risinājumus nelikumīgās migrācijas uz ES novēršanai un pārvaldīšanai. 

Vēstulē kā iespējamie inovatīvie risinājumi tiek minētas visaptverošas, savstarpēji izdevīgas un noturīgas partnerības ar galvenajām trešajām valstīm, efektīvāka atgriešanas sistēma, kas ietver atgriešanas centrus trešajās valstīs, uz kuriem trešo valstu valstspiederīgie, kuru patvēruma pieteikums ir ticis noraidīts, varētu tikt pārvietoti uz laika posmu līdz to galējai atgriešanai, kā arī drošas trešās valsts koncepcijas pārskatīšana, kas ļautu dalībvalstīm atteikties izskatīt patvēruma pieteikumus, ja tiek uzskatīts, ka persona var saņemt aizsardzību kādā citā “drošā” valstī ārpus ES.

2025.gada jūnijā EK ir nākusi klajā ar priekšlikumu regulai attiecībā uz “drošu trešo valstu” koncepcijas piemērošanu,[footnoteRef:5] kā mērķis ir patvēruma procedūras paātrināšana un tās ļaunprātīgas izmantošanas novēršana.  [5:  COM (2025) 259 final] 


Neformālajā sanāksmē ministri diskutēs par turpmāko virzību attiecībā uz jaunu un inovatīvu risinājumu īstenošanu nelikumīgās migrācijas novēršanai un pārvaldīšanai.

Latvijas nostāja par attiecīgajiem jautājumiem iekļauta pozīcijā Nr.1 par priekšlikumu Eiropas Parlamenta un Padomes Regulai, ar ko izveido kopēju sistēmu to trešo valstu valstspiederīgo atgriešanai, kuri Savienībā uzturas nelikumīgi, un atceļ Eiropas Parlamenta un Padomes Direktīvu 2008/115/EK, Padomes Direktīvu 2001/40/EK un Padomes Lēmumu 2004/191/EK, kas apstiprināta 2025.gada 13.maija Ministru kabineta sēdē un  2025.gada 16.maija Saeimas Eiropas lietu komisijas sēdē un pozīcijā Nr.1 par priekšlikumu Eiropas Parlamenta un Padomes Regulai, ar ko tiek veikti grozījumi Regulā (ES) 2024/1348 attiecībā uz “drošu trešo valstu” koncepcijas piemērošanu, kas tiks apstiprināta 2025.gada 15.jūlija Ministru kabineta sēdē.

Latvijas nostāja:

Latvija piekrīt nepieciešamībai pēc pārdomātu, ilgtspējīgu, starptautiskajiem cilvēktiesību standartiem atbilstošu inovatīvu risinājumu identificēšanas, izstrādāšanas un ieviešanas praksē. 

Gadu garumā pastāvošie un jaunie, mainīgie izaicinājumi mūsdienu nestabilajā ģeopolitiskajā vidē skaidri apliecina vajadzību pēc jaunas, proaktīvākas pieejas attiecībā uz nelikumīgās migrācijas novēršanu un tās radīto seku efektīvu un ilgtspējīgu risināšanu. 

Šajā kontekstā Latvija atbalsta atgriešanas centru koncepciju. Uzskatām, ka ir jāturpina šī koncepta padziļināta pētīšana, lai koncepcijas ieviešanas rezultāts būtu maksimālais iespējamais ieguvums dalībvalstu interesēs, vienlaikus nodrošinot cilvēktiesību ievērošanu. 

Tāpat Latvija konceptuāli piekrīt veikt izmaiņas pastāvošajā regulējumā attiecībā uz drošu trešo valstu koncepcijas piemērošanu, tādējādi vienkāršojot patvēruma procedūras īstenošanu ES līmenī.


Papildus iepriekš minētajam, Dānijas Valsts policijas pārstāvji sniegs ministriem informatīvu prezentāciju par pašreizējiem pasākumiem cīņā pret organizēto noziedzību un narkotiku kontrabandu. Plašāka diskusija ministriem par šo jautājumu nav paredzēta.


Latvijas delegācija

Latvijas delegāciju Padomes sanāksmes laikā vadīs Iekšlietu ministrijas valsts sekretārs Dimitrijs Trofimovs. 
	



Iekšlietu ministrs						Rihards Kozlovskis






DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU








09.07.2025. 11:09
Eiropas lietu un starptautiskās sadarbības departamenta
Eiropas lietu nodaļas vecākā referente E.Priedniece, 67219254
elina.priedniece@iem.gov.lv
